世事無絕對 丁師傅隨時又起孖!
2024年04月15日 12:00
東網電視
更多新聞短片
丁冠豪尋日沙田賽事成功起孖。
今季一直陷於苦戰嘅丁冠豪,廐內馬匹數目亦跌破30匹,形勢真係差到不能再差,但尋日沙田賽事,強陣出擊嘅丁師傅終於反彈,即使備受睇好嘅「定數」受制於外檔搏失,但亦憑一對初出馬「同得威」及「魯班精神」起孖,順利打破悶局之餘,相信對提升馬房士氣有極大幫助。
嚟到周三晚跑馬地賽事,丁廐只派出「合金皇」及「協奏曲」兩戰參戰,但既然啱啱勢頭咁好,話唔定可以繼續反底,出兩隻贏晒又起孖都唔出奇啦。先講吓頭場五班谷草1000米嘅「合金皇」,擺明係四、五班升降機,喺季初贏咗場五班谷草1200米後,升上四班自然捱打,點知1月尾喺四班評40分跑入Q,結果加番兩分,影響落班部署,直到今次終於返回五班,立即重配贏馬拍檔班德禮,決心明顯。
至於第4場四班谷草1800米嘅「協奏曲」,無疑今季整體演出平平,但減至48分,只較上季尾贏馬時高1分,埋門亦有3課拍跳工夫,操練明顯加強,不能忽視。